Identikits uitgereik van ‘polisiebeamptes’ wat boer beroofEen van die verdagtes wat gesoek word. Die Wes-Kaapse polisie het Maandag identikits uitgereik van verdagtes wat gesoek word in verband met ŉ onlangse rooftog op ŉ plaas in Wolseley in die Breederiviervallei. Maroela Media het vroeër berig ŉ boer en sy vrou is op 22 Julie deur ŉ groep mans, wat hulle as polisiebeamptes voorgedoen het, aangehou en beroof. Een van die verdagtes wat gesoek word. Konst. Noloyiso Rwexana, provinsiale polisiewoordvoerder, het destyds gesê sewe onbekende verdagtes wat polisieuniforms en koeëlvaste baadjies aangehad het, het omstreeks 18:00 toegang tot die plaas verkry. Een van die beamptes het gemaak of hy ’n speurder is en glo met die boer begin praat oor ŉ saak waarby die boer betrek is. Die boer se vrou het in daardie stadium na hulle gestap, waarna ŉ verdagte glo op haar geskiet het. Die boer, sy vrou en ŉ werknemer is vasgebind. Die verdagtes het aangedring op die kluis se sleutels en in die slagoffers se VW Polo met ŉ onbekende hoeveelheid kontant, juweliersware en ses vuurwapens van die toneel gevlug. Die polisie ondersoek ŉ saak van huisroof. Sy het enigiemand wat die verdagtes herken, versoek om ao. Morné Terblanche by 082 411 2391 te bel.